Skrald på bagtrappen, høj musik og ulovlige kæledyr får os i stigende grad til at klage over naboen. Det viser nye tal fra boligforeningen AAB.

Mens foreningen i 2014 tacklede 118 husordensager, steg det tal til 154 sager sidste år. I år har boligforeningen allerede registreret 233 sager.

Og det er blandt andet ulovlige kæledyr, der får os op i det røde klagefelt:

- Vi har en del klager over, at der bliver holdt dyr. Der er nogle, der på trods af et forbud, anskaffer sig en hund eller kat, siger Camilla Sverdlin-Højer, der er chefjurist i AAB.

Læs også : Sådan er du en god nabo

Ifølge Tony Evald Clausen, der er ekspert i menneskelig adfærd, har vi mistet grebet om fællesskabet.

- Vi bor tæt, men vi lever langt fra sammen. Fællesskabsfølelsen er forsvundet. Vi føler ofte større fællesskab med nogen på internettet, end vi gør med dem, der bor inde ved siden af, siger han og uddyber:

-Det er mig, mig, mig. Det er mine behov, det er mit hjem, det er mig, der bor her. Jeg er ligeglad med, hvad dine behov er. Det er mine behov, der er i front.